AARHUS: Salling tyvstarter julen. Det sker fredag med Peter A.G.-koncert og et lyshav af dimensioner.

Strøgets nye, store juleudsmykning bliver tændt 9. november. Men folk med hang til jul behøver ikke vente så lang tid. Fredag 2. november kommer der julelys over Sallings facade. En begivenhed, hvor flere tusinde århusianere traditionen tro tropper op. Gnags-forsangeren Peter A.G. er samtidig slingret fra Vestergade og op på scenen foran stormagasinet med nogle af sine hits.

- Jeg er stor tilhænger af julen og alle de minder, julen bringer med sig. Så jeg glæder mig utroligt meget til at synge julen i gang under de smukke julelys. Forhåbentlig kommer min kærlighed til julen til at smitte, siger Peter A.G.

Peter A.G. vil sammen med sin trio træde op på scenen og give en minikoncert. Her vil forsangeren sætte scenen med masser af populære hits, hvor alle kan synge med.

Det er fredag klokken 19, at Salling inviterer til lystændingsfest, hvor det også er muligt at se de dekorative julevinduer med blandt andet Lego.